b'\n_START_ARTICLE_\n\xc5\xa0u\xc5\xa1tarji\n_START_SECTION_\nTelesne zna\xc4\x8dilnosti\n_START_PARAGRAPH_\nSo ve\xc4\x8dinoma srednje velike do velike \xc5\xbeu\xc5\xbeelke s podolgovatim telesom, najve\xc4\x8dji dose\xc5\xbeejo 3\xc2\xa0cm v dol\xc5\xbeino. Pogosto imajo rde\xc4\x8de-\xc4\x8drn ali rumeno-\xc4\x8drn vzorec obarvanosti. Zdru\xc5\xbeuje jih zna\xc4\x8dilnost, da nimajo o\xc4\x8desc (imajo torej samo sestavljene o\xc4\x8di) in nekaj drugih morfolo\xc5\xa1kih podrobnosti, recimo odsotnost metatorakalnih izvodil smradnih \xc5\xbelez. Mnogo vrst, med katerimi je poznani rde\xc4\x8di \xc5\xa1kratec, ima reducirana krila, pri tistih z normalno razvitimi krili pa je poznan pojav, ko samica med razvojem jaj\xc4\x8dec razgradi letalne mi\xc5\xa1ice.\n_START_SECTION_\nEkologija\n_START_PARAGRAPH_\nVe\xc4\x8dina poznanih vrst se prehranjuje s semeni in plodovi. Raz\xc5\xa1irjeni so v tropskih in subtropskih predelih, le nekaj vrst \xc5\xbeivi dlje od ekvatorja v obmo\xc4\x8djih z zmernim podnebjem. \xc5\xbdivijo v kro\xc5\xa1njah ali v tleh, pogosto se zdru\xc5\xbeujejo v me\xc5\xa1ane skupine na drevesnih deblih, v katerih se \xc5\xbeivali grejejo. Le ob\xc4\x8dasno se v populaciji pojavijo osebki z normalno razvitimi krili, s katerimi vrsta naseli nova obmo\xc4\x8dja (tak pojav je znan tudi pri drugih vrstah brez- ali kratkokrilih \xc5\xbeu\xc5\xbeelk)._NEWLINE_V Sloveniji \xc5\xbeivita dve vrsti, rde\xc4\x8di \xc5\xa1kratec ali \xc5\xa1u\xc5\xa1tar (Pyrrhocoris apterus) in Pyrrhocoris marginatus.'